याज्ञवल्क्यस्मृतिः/प्रायश्चित्ताध्यायः/वानप्रस्थधर्मप्रकरणम्
<table>		
		
<td><p>		
	सुतविन्यस्तपत्नीकस्तया वानुगतो वनम्  ।वानप्रस्थो ब्रह्मचारी साग्निः सोपासनो व्रजेत् । । ३.४५  । ।	</p>
<td><p>		
	अफालकृष्तेनाग्नींश्च पितॄन्देवातिथीनपि   ।भृत्यांश्च तर्पयेत्श्मश्रु जटालोमभृदात्मवान्  । । ३.४६  । ।	</p>
<td><p>		
	अह्नो मासस्य षण्णां वा तथा संवत्सरस्य वा   ।अर्थस्य संचयं कुर्यात्कृतं आश्वयुजे त्यजेत् । । ३.४७  । ।	</p>
<td><p>		
	दान्तस्त्रिषवणस्नायी निवृत्तश्च प्रतिग्रहात् ।स्वाध्यायवान्दानशीलः सर्वसत्त्वहिते रतः   । । ३.४८  । ।	</p>
<td><p>		
	दन्तोलूखलिकः काल पक्वाशी वाश्मकुट्टकः   ।श्रौत्रं स्मार्तं फलस्नेहैः कर्म कुर्यात्तथा क्रियाः   । । ३.४९  । ।	</p>
<td><p>		
	चान्द्रायणैर्नयेत्कालं कृच्छ्रैर्वा वर्तयेत्सदा   ।पक्षे गते वाप्यश्नीयान्मासे वाहनि वा गते   । । ३.५०  । ।	</p>
<td><p>		
	स्वप्याद्भूमौ शुची रात्रौ दिवा संप्रपदैर्नयेत् ।स्थानासनविहारैर्वा योगाभ्यासेन वा तथा   । । ३.५१  । ।	</p>
<td><p>		
	ग्रीष्मे पञ्चाग्निमध्यस्थो वर्षासु स्थण्डिलेशयः   ।आर्द्रवासास्तु हेमन्ते शक्त्या वापि तपश्चरेत् । । ३.५२  । ।	</p>
<td><p>		
	यः कण्टकैर्वितुदति चन्दनैर्यश्च लिंपति   ।अक्रुद्धोऽपरितुष्टश्च समस्तस्य च तस्य च   । । ३.५३  । ।	</p>
<td><p>		
	अग्नीन्वाप्यात्मसात्कृत्वा वृक्षावासो मिताशनः   ।वानप्रस्थगृहेष्वेव यात्रार्थं भैक्षं आचरेत् । । ३.५४  । ।	</p>
<td><p>		
	ग्रामादाहृत्य वा ग्रासानष्टौ भुञ्जीत वाग्यतः   ।वायुभक्षः प्रागुदीचीं गच्छेद्वावर्ष्मसंक्षयात् । । ३.५५  । ।	</p>
</table>